Ministrul Finanțelor, Marcel Boloș, a anunțat că termenul în care se dau amenzi pentru antreprenorii români care nu au reușit încă să implementeze sistemul RO e-Factura s-a extins până la 1 iunie. Termenul inițial propus de minister era cel de 1 aprilie.
"Încă de la începutul implementării sistemului RO e-Factura am pus accent pe o colaborare strânsă și transparentă cu antreprenorii. Nu am exclus că va fi nevoie de îmbunătățiri, tocmai de aceea ne-am angajat să fim flexibili și receptivi la feedback. Dovadă că reprezentanții mediului de afaceri au participat la ședințele noastre și au venit cu propuneri valoroase, care s-au și implementat de-a lungul timpului. O nouă decizie care reflectă acest angajament este că am propus extinderea cu doău luni a perioadei în care nu se aplică sancțiuni pentru cei care nu folosesc sistemul. Am pus astăzi în consultare actul normativ care reglementează acest aspect, pentru a fi adoptat în următoarea ședință de Guvern", a scris Marcel Boloș pe pagina sa de Facebook.
Cu toate că obligativitatea digitalizării facturilor (FAZA DE RAPORTARE) este deja intrată în vigoare, amenzile pentru nerespectarea acestor prevederi trebuiau să se aplice de la 1 aprilie. Cu toate acestea, presiunile mediului de afaceri au dus la o amânare a amenzilor.
"Așadar, cei care nu țin cont de termenul-limită de 5 zile lucrătoare pentru transmiterea facturilor în sistemul naţional privind factura electronică RO e-Factura, vor fi sancționați de la 1 iunie 2024. Este o prelungire solicitată de mediul de afaceri, pentru a permite persoanelor impozabile să își continue adaptarea procedurilor/sistemelor pentru transmiterea facturilor. Cu această ocazie, țin să îi încurajez pe toți cei care nu utilizează e-Factura să profite de timpul suplimentar pentru a se adapta la noile reglementări, care au intrat în vigoare încă de la 1 ianuarie", a anunțat Marcel Boloș.
Sursa foto: Marcel Boloș/ FacebookIn lipsa unui acord scris din partea InternetCorp, puteti prelua maxim 500 de caractere din acest articol daca precizati sursa si daca inserati vizibil linkul articolului Este oficial: Amenzile pentru cei care nu au e-factura se amână până la 1 iunie.